М.Аҡмулла исемендәге Башҡорт дәүләт педагогия университетында кейеҙ баҫыу өсөн шарттар булдырылған Кейеҙ үҙәге 2006 йылда асыла, әле лә эшләп тора. Университеттың художество-графика факультетында инде егерме йылға яҡын кейеҙ баҫыу өйрәнелә, диплом эштәре эшләнә, уҡыу әсбаптары, фәнни хеҙмәттәр яҙыла. Башҡортостан кейеҙе тергеҙелеү эше тап ошо факультет менән бәйле. Уның деканы Тәлғәт Мәсәлимовты кейеҙселәр үҙҙәренең остазы тип иҫәпләй. Кейеҙ тирмә, кейемдәр, декоратив биҙәүестәр, бигерәк тә кейеҙ картиналар Рәсәйҙә генә түгел, сит илдәрҙә лә халыҡ-ара күргәҙмәләрҙә Башҡортостан мәҙәниәтен сағылдыра. Аҡ зал тип йөрөтөлгән күркәм урында ҡоролған тирмәне художество-графика факультеты студенттары баҫҡан кейеҙ картиналар биҙәй.